คุณจี๊ด ราดหน้ายอดผัก เป็นร้านเจ้าเก่าเจ้าแก่อีกร้านหนึ่งของภูเก็ตที่ยังเปิดขายกันจนถึงทุกวันนี้ ส่วนตัวผมเองแวะเวียนมาทานอาหารร้านนี้ไม่บ่อยนัก ครั้งนี้มีผู้ใหญ่ที่นับถือคะยั้นคะยอบอกว่าติดใจรสชาติอาหารร้านนี้ อยากให้ลองไปทานกันดู ผมเลยก็เลยบ้าจี้ ตามรอยเค้ามาครับ ^^ 

[ที่ตั้งและบรรยากาศ] ร้านนี้ตั้งอยู่ตรงถนนพังงา ถัดจากโรงแรมออน ออนไปไม่กี่เมตร สามารถจอดรถได้บริเวณข้างทาง ร้านขนาด 2 ห้อง แบ่งเป็นโซนครัวกับโซนที่นั่งไว้ชัดเจนดีครับ 

เมนูมีให้เลือกทั้งข้าวทั้งเส้น ไม่ว่าจะเป็นผัดซีอิ้ว ราดหน้า ข้าวผัด นอกจากนี้นี้ยังของทานเล่นที่พลาดไม่ได้อย่างหมูสะเต๊ะ เกี๊ยวทอด ขนมถ้วย 

เมนูที่สั่ง 

1. ขนมถ้วย (คู่ละ 10 บาท) 

ขนมยอดฮิตตามรีวิว ที่ทางร้านทำกันสดใหม่ทุกวัน แถมตั้งล่อตาล่อใจไว้อยู่บนโต๊ะ จะทานกี่คู่ๆ ก็หยิบจับได้ตามความต้องการ เนื้อขนมหนึบหนับ รสหวานกำลังดีปนเค็มเล็กน้อย หอมกลิ่นใบเตย และหอมมันจากกะทิ อร่อยแบบไม่ต้องบรรยายอะไรมาก ตั้งอยู่ตรงหน้าแล้ว กินเถอะ !! 

2. หมูสะเต๊ะ (ชุดละ 50 บาท) 

หมูสะเต๊ะที่ย่างได้แบบพอดีๆ สีเหลืองสวยน่าเจี๊ยะ เนื้อนุ่ม ยังคงความชุ่มฉ่ำ หอมกลิ่นเครื่องเทศ/ปรุงรส ทานคู่กับน้ำจิ้มรสเด็ดที่มีความหวานมันของถั่ว หอมกลิ่นพริกแกงอ่อนๆ แถมยังข้นคลั่กทำให้จิ้มได้ง่าย ตัดความเลี่ยนด้วยน้ำจิ้มอาจาดรสเปรี้ยวหวาน เมนูนี้ทานเล่นๆ ระหว่างรอมื้อหนักไม่เสียหายอะไรครับ ... เว้นซะแต่ น้ำหนักจะพุ่งตามมา 

3. เส้นใหญ่ราดหน้ารวมมิตร + ปลา (55 บาท)    

แวบแรกที่เห็น ... หน้าตาดูธรรมดา พร้อมกับคำถามว่า “จะอิ่มมั้ย ??” เพราะทั้งเส้นและเครื่องไม่ได้หนักอะไรเลย รสชาติโดยรวมหวานนำ แต่อาศัยการปรุงตามประสาผม รสชาติก็อร่อยติดปากดีครับ เส้นใหญ่ ผัดมาได้หอมดี หมูนุ่มอร่อยติดใจ กุ้งและปลาหมึกก็สดดีทีเดียว ส่วนเนื้อปลาทอดผมรู้สึกว่าเฉยๆ ไม่มีก็ได้ 

4. เส้นใหญ่ผัดซีอิ้วปลาหมึก  (55 บาท) 

เส้นใหญ่ผัดมาแบบแห้งๆ ไม่มันมาก หอมกลิ่นซอสและซีอิ้ว ปรุงรสชาติได้อร่อยติดปากดีครับ ส่วนปลาหมึกสดดี ส่วนปริมาณที่จัดมาก็ยังคงคำถามเดิม 
การบริการ พนักงานเอาใจใส่ลูกค้าดี แม้ว่าจะพูดไทยไม่ชัด -*- ส่วนความสะอาดของทางร้านถือว่าโอเค ให้ผ่าน ทุกอย่างดูเป็นระเบียบ นั่งได้สบายใจครับ  

โดยรวมถือว่าเป็นร้านเจ้าเก่าที่ยังคงความเก๋าอยู่ครับไม่ว่าจะเป็นเมนูหลักๆ อย่าง ราดหน้า ผัดซีอิ้ว ปรุงรสได้อร่อยติดปาก (แต่ราดหน้าหวานไปสักหน่อย สำหรับครั้งนี้) วัตถุดิบที่ใช้อย่างกุ้ง ปลาหมึก ก็สดคุณภาพดี ส่วนเมนูทานเล่นๆ อย่างสะเต๊ะ และขนมถ้วยก็อร่อยไม่แพ้กัน แถมยังปรุงอาหารรวดเร็วซะด้วย ใช้เวลารอไม่นานในแต่ละเมนู ส่วนความคุ้มค่านี่อาจจะต้องมองผ่านๆ ไปซะหน่อย เพราะว่ามื้อนี้บอกได้เลยว่าอิ่มเบาๆ (หรือว่าผมกินจุ #ไม่นะ) แต่ก็ขอฟาดให้ 4 ดาวละกัน อร่อยแบบนี้ต้องไม่พลาด  
